### Om fotball-VM 1958

Verdensmesterskapet i fotball ble arrangert i Sverige 8.–29. juni 1958. Det var 16 nasjoner som var kvalifisert til mesterskapet, og det ble spilt 35 kamper på tolv ulike steder i Sverige. Til sammen var det over 800 000 publikummere på kampene. Sovjetunionen deltok for første gang i VM dette året og Brasil vant 5–2 over Sverige i finalen. Frankrike fikk bronse etter å ha slått Vest-Tyskland 6–3 i bronsefinalen. Det var i dette mesterskapet Pelé slo gjennom og ble kjent utenfor Brasil.

### Om Konspiration 58

*Konspiration 58* er en svensk fiktiv dokumentar, noe som også kalles en *mockumentary*. Filmen ble regissert av Johan Löfstedt og produsert av Sveriges Television i 2002. Den handler om den fiktive organisasjonen KSP 58, samt initiativtakeren Bror Jacques de Wærn, og arbeidet de gjør for å avsløre at fotball-VM i Sverige i 1958 ikke fant sted der, men at det derimot ble avholdt i USA. Denne konspirasjonen skulle være et samarbeid mellom amerikansk og svensk fjernsyn samt CIA og FIFA, som en del av den kalde krigen. På slutten av filmen avsløres det at det hele er oppspinn og at den ikke er en faktisk dokumentar.

Kilde: <https://no.wikipedia.org/wiki/VM_i_fotball_1958>

### Oppgaver til filmen Konspiration 58

Denne filmen er ikke en ekte dokumentarfilm. Fotball-VM ble arrangert i Sverige i 1958, men filmen bruker fotball-VM for å vise hvordan konspirasjonsteorier kan lages.

1. Tror du at du kunne blitt lurt dersom du ikke visste at filmen er laget for å lure seeren? Hvorfor/hvorfor ikke?
2. Hvilke virkemidler blir brukt i filmen for å overbevise seeren?
3. Spiller det noen rolle hvem som blir presentert først i filmen?
4. Hvem får du mest sympati med? Hvorfor?
5. Hvilke følelser vekker filmen hos deg?
6. Er det en konflikt som framstilles i filmen?
7. Hva kjennetegner framstillingen av de mest sentrale personene? (Stemme, retorikk, mimikk, innhold de fokuserer på, kameravinkler, klipp etc.)
8. Hvordan kommer intervjuer og filmskaper til syne i filmen?
9. Er det noen filmtekniske grep som særlig er brukt for å skape troverdighet til påstanden i filmen?
10. Er det noe av dette som ligner på eller minner om andre forestillinger, fortellinger eller framstillinger du har sett? Dreier disse seg om konspirasjoner?
11. Hvordan kan fagfeltene multimodalitet og retorikk brukes til å forstå hvordan konspirasjonsteorier kan skapes og spres?